Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Л. Г. од Скопје, поднесена против Министерството за финансии, по предметот Барање за пристап до информации од јавен карактер, на ден 21.09.2026 година, го донесе следното

Р Е Ш Е Н И Е

1. Жалбата изјавена од Л. Г. од Скопје, поднесена против Министерството за финансии, заведена во Агенцијата под бр.08-310 на 11.09.2026 година, по предметот Барање за пристап до информации од јавен карактер, СЕ УВАЖУВА.
        2. Предметот се враќа на повторно постапување пред првостепениот орган. 
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Л. Г. од Скопје, како што е наведено во Жалбата, на 10.08.2026 година поднел Барање за пристап до информации од јавен карактер до Министерството за финансии, со кое побарал по пошта да му се достави електронска форма, „а табеларните податоци, доколку постојат, поможност во Excel или друга машински читлива форма“ од следната информација: 
„1. Анализи, пресметки, работни материјали или други документи врз основа на кои била утврдена првичната проекција на очекуваните приходи од данокот за солидарност.
2. Анализи, пресметки или образложенија врз основа на кои бил утврден законски праг на вкупен приход од 615 милиони денари за определување на даночните обврзници опфатени со данокот.
3. Анализи, пресметки или работни материјали врз основа на кои бил определен процентот на зголемување на даночната основа во однос на историскиот просек, како и даночната стапка примената кај данокот за солидарност.
....
11. Доколку Министерството располага со такви податоци, вкупниот износ на данок за слодарност кој првично бил планиран, вкупниот износ кој фактички бил наплатен, како и вкупниот износ кој е предвиден да биде вратен на даночните обврзници по поништување на Законот.
Доколку некоја од наведените информации не постои како посебно изготвен документ, Ве молам да ми биде доставена постојната алтернативна информација, анализа, табела, пресметка или друг материјал со кој Министерството располага, без потреба од изработка на нов документ или анализа за потребите на ова барање.“.
Постапувајќи по наведеното Барање, Имателот на информации на 10.09.2026 година до Барателот доставил допис Известување бр.03-2564/4 од 10.09.2026 година. Во Известувањето е наведено: „актите/документите кои се донесени, а се поврзани со Законот се јавно достапни и објавени на веб страната на Собранието на Република Северна Македонија…Управата за јавни набавки на 27.02.2026 година објави јавно соопштение за поднесување на барање за враќање на повеќе или погрешно наплатен солидарен данок и до истото може да се пристапи на следнив линк...Имено, во врска со бараните анализи, пресметки и сл., а во согласност со членот 3 став (1) алинеја 2 од Законот за слободен пристап до информации од јавен карактер, Министерството за финансии утврди дека бараните информации не се информации од јавен карактер, односно Министерството за финансии не ги создало и не располага со истите согласно своите надлежности. Имајќи го во предвид горенаведеното, Ве известуваме дека Министерството за финансии не може да постапува по вашето барање согласно Законот за слободен пристап до информации од јавен карактер“.
Незадоволен од добиеното Известување, Барателот на информациите на 11.09.2026 година доставил Жалба до Агенцијата, заведена под бр.08-310. Во Жалбата е наведено дека „...Барањето содржеше единаесет конкретно и поединечно определени точки. Во него изречно наведов дека, доколку некоја од наведените информации не постои како посебно изготвен документ, барам да ми биде доставена постојаната алтернативна информација, анализа, табела, пресметка или други материјал со кој Министерството располага, без потреба од изработка на нов документ или анализа за потребите на барањето...“.
Агенцијата по електронски пат, со допис бр.08-310 од 11.09.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации до Агенцијата на 18.09.2026 година по електронски пат достави Одговор на жалба бр.03-2564/6 од 18.09.2026 година, заведен во Агенцијата под бр.08-310 на 21.09.2026 година. Во Одговорот е наведено: „...барателот беше известен дека актите/документите кои се донесени, а се поврзани со Законот се јавно достапни и објавени на веб страната на надлежен за носење на закони и до истите може да се пристапи преку следниов линк...Од причина што бараните анализи, пресметки и други документи имателот не ги има создадено и не рапсолага со истите, а согласно горенаведениот член истиот не е должен да создава нова информација“.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ и предметот го врати на повторно постапување пред првостепениот орган, поради следното:
Имателот на информации не постапил правилно и во целост согласно Законот за слободен пристап до информации од јавен карактер. Имено, наместо да одговори со Одговор на барање, Имателот на информации бил должен да постапи согласно член 20  и 21 од Законот за слободен пристап до информации од јавен карактер.
Имателот на информации не ги испочитувал одредбите од Законот за слободен пристап до информации од јавен карактер со тоа што не постапил  согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.
Агенцијата му укажува на Имателот на информации дека при повторното постапување е должен да го земе во предвид член 88 став 1 од Законот за општата управна постапка и до Барателот да достави управниот акт – решение, изработено во писмена форма, а кое треба да содржи: вовед, диспозитив, образложение, правна поука, потпис од овластеното службено лице и печат.
Што се однесува до наводите на Известување и Одговорот на жалба со кои го упатувате Барателот на информации на линкови од вебстраните на Собранието на Република Северна Македонија и Управата за јавни приходи, Агенцијата му укажува на Имателот на информации дека наместо да го упати да ги добие бараните информации од посочената база на податоци, бил должен да му ги достави истите на начин и во форма наведени во Барањето, а во случај да не располага со побараните информации бил должен да постапи согласно член 18 став 1 од Законот за слободен пристап до информации од јавен карактер.
Согласно член 18 став 1 од Законот за слободен пристап до информации од јавен карактер, ако иматело на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.
Додека, што се однесува до наводите на истите дописи на Имателот на информации во врска со информациите со кои тврди дека не ги создал ниту располага со истите, исто така бил должен да постапува согласно горенаведениот член од Законот, Барањето да го препрати кај Имателот кој ја создал или располага со информацијата, во спротивно согласно член 20 од Законот за слободен пристап до информации од јавен карактер да го докажува истото со донесување на решение.
Согласно член 3 став 1 алинеја 2 од Законот за слободен пристап до информации од јавен карактер („Сл. весник на Република Северна Македонија“ бр. 101/2019) е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Според член 10 став (1) алинеи 1, 20, 21 и 22 од истиот Закон, Имателот е должен да ја информира јавноста со објавување на податоци од негова надлежност, извештаите за работа, статистички податоци за работата, како и други информации кои произлегуваат од надлежноста и работата на имателот на информацијата. 
Агенцијата бара од Имателот на информации да го земе во предвид фактот дека Барателот на информации во својата Жалба наведува „ барам да ми биде доставена постојаната алтернативна информација, анализа, табела, пресметка или други материјал со кој Министерството располага, без потреба од изработка на нов документ“, што значи дека Имателот на информации доколку располага со побараните информации да му ги достави документите со кои располага во врска со данокот за солидарност воведен во Република Северна Македонија.
Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и на барателот да му ги достави бараните информации во целост, на начин и во форма наведени во Барањето, односно да постапува по укажувањата на Агенцијата.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

                                                                                                                                    Директор,
                                                                                                                                 Петар Гајдов

